Munisipale amptenaar se peperduur voertuig gevatDie Mercedes waarop beslag gelê is (Foto: Verskaf) Die Nasionale Vervolgingsgesag (NVG) het Dinsdag beslag gelê op David Kgantshi Malepa, adjunkbestuurder van tegniese dienste by die Mogalakwena-munisipaliteit in Limpopo, se peperduur Mercedes-Benz wat glo met gesteelde geld gekoop is. Die voertuig is in Malepa se vrou, Paulinah Mmapule, se naam geregistreer en is glo met geld gekoop wat deur onwettige aktiwiteite, soos afpersing en geldwassery, bekom is. Sy vrou is ŉ onderwyser in diens van die departement van basiese onderwys. Die hooggeregshof in Polokwane het gelas dat op die voertuig beslag gelê kan word. Mashudu Malabi-Dzhangi, woordvoerder van die NVG in Limpopo, sê die dokumente wat aan die hof voorgelê is, wys dat ’n aantal diensverskaffers van die Mogalakwena-munisipaliteit in 2017 gedwing is om geld aan Mercurius Motors in Polokwane te betaal vir die aankoop van die Mercedes-Benz GLE 350d Coupé. Malepa het dié diensverskaffers glo aangesê om geld in rekeninge in te betaal waarvan hy die rekeningnommers verskaf het, en gedreig om nie betalings goed te keur vir dienste wat hulle aan die munisipaliteit gelewer het indien hulle dit nie doen nie. “Die diensverskaffers het die totale bedrag van R1,4 miljoen aan Mercurius Motors betaal vir die aankoop van die Mercedes. Malepa het die voertuig op sy vrou se naam geregistreer.” Volgens Malabi-Dzhangi is dié bedrieglike aktiwiteite blootgelê tydens ŉ gesamentlike ondersoek deur die NVG en die Valke. “Die NVG verwelkom die beslaglegging van die voertuig.”